4.  การประกอบธุรกิจของแต่ละสายผลิตภัณฑ์

4.1 ผลิตภัณฑ์และบริการของบริษัท

  บริษัทให้บริการตั้งแต่การวิจัยและการพัฒนา จนถึงการกระจายสินค้าถึงผู้บริโภค
  บริษัทให้บริการเบ็ดเสร็จในด้านการผลิตผลิตภัณฑ์อิเล็กทรอนิกส์ให้กับตลาดโลกและให้บริการที่เกินความคาดหมายของลูกค้า
  บริการต่าง ๆ ของบริษัท เช่น การออกแบบวงจรอิเล็กทรอนิกส์ การผลิต การทดสอบ
  การประกอบเป็นผลิตภัณฑ์สำเร็จรูป การจัดซื้อจัดหาวัตถุดิบ
  รวมถึงการจัดส่งผลิตภัณฑ์โดยตรงให้กับลูกค้าตามความต้องการ

  บริษัทให้บริการการออกแบบเพื่อที่จะลดต้นทุนโดยรวมให้กับลูกค้า พร้อมกับคุณภาพระดับ Six
  Sigma บริษัทยังให้บริการทดสอบวงจร อิเลคทรอนิกส์ รวมทั้งทดสอบฟังก์ชั่นการทำงานต่าง ๆ
  ของผลิตภัณฑ์เพื่อให้มั่นใจในคุณภาพและการใช้งานก่อนที่จะทำการส่งมอบผลิตภัณฑ์
  บริษัทผลิตสินค้าภายใต้หลักการของ Lean Six Sigma ซึ่งเป็นการสร้างความแตกต่าง
  โดยที่บริษัทมีพนักงาน Six Sigma ระดับ Green Belt และ ระดับ Lean Master & Six
  Sigma Black Belt  รวมกว่า 100 คน  รวมถึง TPS (Toyota Production System
  ) / Lean Manufacturing Leader รวมกว่า 50
  คน ซึ่งทำให้บริษัทสามารถส่งมอบผลิตภัณฑ์ที่มีคุณภาพเหนือระดับ 3 PPM (ของเสียน้อยกว่าสามชิ้น
  ในทุก ๆ หนึ่งล้านชิ้นที่ประกอบ)

  บริษัทให้บริการกับลูกค้าในตลาดต่าง ๆ ทั่วโลก ซึ่งจำแนกประเภทได้ดังต่อไปนี้

  ผลิตภัณฑ์อุตสาหกรรม

  ผลิตภัณฑ์ตรวจติดตามสินค้าในระหว่างการขนส่งที่ใช้ในอุตสาหกรรมชีวภาพและอุตสาหกรรมยา
  ผลิตภัณฑ์ควบคุมความเย็นในตู้คอนเทนเนอร์ ผลิตภัณฑ์ RFID
  ที่ใช้กับการบริการที่ต้องการความรักษาความปลอดภัยที่มีประสิทธิภาพสูง
  บัลลาสต์สำหรับอุตสาหกรรมแสงสว่าง ผลิตภัณฑ์ที่ช่วยทำให้การใช้พลังงานอย่างมีประสิทธิภาพ
  เครื่องตรวจระดับและวัดระยะทางที่ใช้ในอุตสาหกรรมการก่อสร้าง
  ผลิตภัณฑ์ทางด้านความปลอดภัยในการผจญเพลิง

  ผลิตภัณฑ์โทรคมนาคม

  อุปกรณ์เครือข่ายไร้สาย อุปกรณ์เทคโนโลยีสายอากาศ RF ขั้นสูง
  สำหรับช่วยเพิ่มขีดความสามารถของเครือข่ายในราคาที่ต่ำ

ผลิตภัณฑ์อุปโภค

  เครื่องเล่นสเตอริโอในรถยนต์ วงจรอิเล็กทรอนิกส์ที่ใช้กับทีวี LCD เครื่องเล่นเสียง
  ระบบควบคุมแสงสว่างไร้สาย และระบบควบคุมโสตทัศนอุปกรณ์ภายในบ้าน

  ผลิตภัณฑ์พิเศษ

  ได้แก่ผลิตภัณฑ์ตรวจจับไอออนที่เกิดจากการแผ่รังสีนิวเคลียร์

  ผลิตภัณฑ์การสื่อสาร

  ระบบการแปลภาษา ระบบการประชุมและการแปลเป็นภาษาต่าง ๆ
  ดังเช่นที่ใช้ในการประชุมสหประชาชาติ

  ผลิตภัณฑ์อุตสาหกรรมยานยนต์

  เครื่องตรวจจับและวิเคราะห์สภาพพื้นผิวถนน ชุดเครื่องเสียงชั้นสูงที่ใช้ในรถยนต์

  ผลิตภัณฑ์ด้านการแพทย์

  ผลิตภัณฑ์ช่วยฟังสำหรับคนที่หูหนวกด้านเดียว ผลิตภัณฑ์ทำความสะอาดและเก็บรักษาเครื่องช่วยฟัง
  เครื่องมือทดสอบการได้ยินในคลีนิกและโรงพยาบาล

  เทคโนโลยีในการผลิตที่บริษัทใช้อยู่ขณะนี้คือ เทคโนโลยี Surface Mount (SMT), Plate
  through-hold (PTH) , Chip on Board (COB) , Flip Chip Technology
  ซึ่งเป็นการประกอบ chip ขนาดเล็กที่สุดลงบนแผ่นวงจร
  การเคลือบวงจรด้วยสารเคมีเพื่อป้องกันสภาพแวดล้อม การผลิตผลิตภัณฑ์ใหม่ ๆ (New Product
  Introduction) และ การผลิตผลิตภัณฑ์ต้นแบบ (Proto-typing)
  รวมไปถึงการออกแบบและพัฒนาผลิตภัณฑ์ ซึ่งรวมไปถึงการออกแบบซอฟแวร์ ฮาร์ดแวร์
  การออกแบบชิ้นส่วนโลหะและพลาสติก ต่าง ๆ การออกแบบวงจร การทดสอบ
  รวมไปถึงการจัดซื้อจัดหาวัตถุดิบและการจัดส่งในระบบ Kan-ban รวมถึงการให้บริการคลังสินค้า

4.2 การตลาดและภาวะการแข่งขัน

นโยบายทางการตลาด

กลยุทธ์การแข่งขัน

บริษัทจะเน้นการให้บริการที่ครบวงจรและสนองความต้องการเพื่อให้เกิดความพึงพอใจสูงสุดแก่ลูกค้า
โดยเน้นความร่วมมือกับลูกค้าในระยะยาว โดยกลยุทธ์ทางการตลาด สามารถสรุปได้ดังนี้

1.  บริษัทจะเน้นการผลิตผลิตภัณฑ์ที่หลากหลาย
    โดยมุ่งที่จะสนองความต้องการแก่กลุ่มลูกค้าเป้าหมายอย่างครบถ้วน อย่างไรก็ตาม
    บริษัทจะไม่เน้นการผลิตผลิตภัณฑ์ที่มีการเปลี่ยนแปลงอย่างรวดเร็วซึ่งจะทำให้บริษัทมีความเสี่ยงทางธุรกิจสูง

2.  บริษัทจะเน้นการให้บริการที่ครบวงจรและบริการที่มีมูลค่าเพิ่มแก่ลูกค้า
    โดยในปัจจุบันบริษัทได้เริ่มให้บริการการออกแบบผลิตภัณฑ์เพื่อการผลิต (Design for
    Manufacturing)
    เพื่อปรับปรุงแบบของผลิตภัณฑ์ให้มีต้นทุนการผลิตที่ต่ำลงและเพิ่มกำไรส่วนเพิ่มจากการขาย
    โดยยังคงคุณสมบัติและลักษณะการใช้งานของผลิตภัณฑ์ตามความต้องการของลูกค้า

3.  การเพิ่มช่องทางการจำหน่ายที่มีประสิทธิภาพ
    เพื่อช่วยให้บริษัทสามารถขยายฐานลูกค้าได้อย่างมีประสิทธิภาพและรวดเร็วยิ่งขึ้นและกระจายกลุ่มลูกค้าไปยังตลาดอื่นๆ
    เช่น ตลาดสหรัฐอเมริกา ตลาดยุโรป รวมถึงตลาดในภูมิภาคเอเชีย ให้มากขึ้น
    โดยการเพิ่มตัวแทนจำหน่ายในภูมิภาคดังกล่าวเพิ่มขึ้น
    รวมทั้งการพัฒนาการขายโดยใช้เทคโนโลยีใหม่ๆ

4.  บริษัทจะมุ่งสร้างความสัมพันธ์ระยะยาวกับลูกค้า
    โดยบริษัทได้จัดให้เจ้าหน้าที่ทางการขายและตลาดของบริษัทรับผิดชอบดูแลและรับทราบข้อมูลของลูกค้าแต่ละรายอย่างใกล้ชิด
    เพื่อมุ่งให้บริการแก่ลูกค้าอย่างมีประสิทธิภาพ และเป็นที่เชื่อถือไว้วางใจแก่ลูกค้า

5.  บริษัทจะมุ่งการพัฒนามาตรฐานคุณภาพสินค้าอย่างต่อเนื่อง รวมทั้งพัฒนาประสิทธิภาพการผลิต
    และเทคโนโลยีการผลิตให้สอดคล้องกับความต้องการของลูกค้า
    เพื่อผลิตสินค้าที่มีคุณภาพตามความต้องการของลูกค้าในต้นทุนที่แข่งขันได้ในตลาด
    อันจะทำให้บริษัทสามารถขยายฐานลูกค้าและสามารถรักษาลูกค้าเดิมไว้ได้อย่างต่อเนื่อง

ลักษณะลูกค้าและกลุ่มลูกค้าเป้าหมาย

ลักษณะลุกค้าและกลุ่มลูกค้าเป้าหมายของบริษัท คือ เจ้าของยี่ห้อสินค้า (Original Brand Name
Producer) ผู้ผลิตสินค้าต้นแบบ (Original Equipment Manufacturer)
หรือผู้ออกแบบผลิตภัณฑ์อิเลคทรอนิคส์ (Design House)
โดยจะมุ่งเน้นผู้ผลิตที่ผลิตผลิตภัณฑ์ตอบสนองตลาดเฉพาะ (Niche Market)

การจำหน่ายและช่องทางการจำหน่าย

บริษัทมีการจำหน่ายสินค้าส่วนใหญ่โดยตรงให้แก่ลูกค้าต่างประเทศ และรวมถึงการส่งออกทางอ้อม
เป็นสัดส่วนรวมประมาณร้อยละ 96.02 ของยอดขายรวม
ที่เหลือเป็นการจำหน่ายแก่ลูกค้าในประเทศ

(2) ภาวะอุตสาหกรรมและการแข่งขัน

  การแก้ไขปัญหาวิกฤตเศรษฐกิจที่เกิดขึ้นในภูมิภาคยุโรปและอเมริกาที่เริ่มตั้งแต่ปี 2551
  จนถึงปัจจุบัน ยังคงดำเนินต่อไป โดยความร่วมมือของหลายประเทศและหลายฝ่าย
  ซึ่งถึงแม้การฟื้นตัวทางเศรษฐกิจจะยังคงไม่ชัดเจน
  และส่งผลถึงความไม่แน่นอนต่อตลาดสินค้าเทคโนโลยี
  แต่มีการคาดการณ์ว่าอุตสาหกรรมรับจ้างผลิตผลิตภัณฑ์ (Outsourced manufacturing
  industry) จะมีรายได้สูงขึ้นจากการที่ผู้ผลิตสินค้าให้กับแบรนด์ต่าง ๆ ตามแบบที่ลูกค้ากำหนด
  (original equipment manufacturers (OEMs))
  จะเพิ่มการลงทุนเพื่อขยายการผลิตให้ครอบคลุมอุตสาหกรรมที่หลายหลาก
  ทั้งผลิตภัณฑ์อิเล็กทรอนิกส์สำหรับสินค้าอุปโภคบริโภค
  ผลิตภัณฑ์อิเล็กทรอนิกส์สำหรับเครื่องมือเครื่องใช้ในกระบวนการผลิต
  ผลิตภัณฑ์อิเล็กทรอนิกส์สำหรับยานยนต์ จึงมีการคาดการณ์ว่ารายได้ในปี 2556
  ของอุตสาหกรรมรับจ้างผลิตผลิตภัณฑ์จะเพิ่มขึ้นประมาณ 4.5% เป็น 404.5
  พันล้านเหรียญสหรัฐอเมริกา เทียบกับ 387 พันล้านเหรียญสหรัฐอเมริกา ในปีก่อน
  ซึ่งลดลงเล็กน้อยจากที่ประมาณการไว้เดิมที่ 5% เป็นผลมาจากรายได้ที่สูงกว่าที่ประเมินไว้ของปี
  2555 ดังนั้น จากการคาดการณ์การฟื้นตัวของเศรษฐกิจโลก
  รายได้ของอุตสาหกรรมรับจ้างผลิตผลิตภัณฑ์ประเมินไว้เพิ่มขึ้นเป็น 451.9
  พันล้านเหรียญสหรัฐอเมริกา ในปี 2557 (จากผลการวิจัยของ ไอเอชเอส (IHS)
  เมื่อเดือนกุมภาพันธ์ 2556)

  []

4.3. การจัดหาผลิตภัณฑ์หรือบริการ

บริษัทมีโรงงาน 2 แห่ง แห่งที่ 1 เป็นสำนักงานใหญ่ตั้งอยู่ที่ 198 หมู่ 13 ถนนสุวรรณศร
ตำบลดงขี้เหล็ก อำเภอเมืองปราจีนบุรี จังหวัดปราจีนบุรี และอีก 1 แห่ง เป็นสาขาตั้งอยู่ที่ 152/8
,152/9,152/15 หมู่ 3 ถนนธัญบุรี –ลำลูกกา ตำบลรังสิต อำเภอธัญบุรี จังหวัดปทุมธานี
โดยที่โรงงานทั้งสองมีกำลังการผลิตรวมของเครื่องจักร สำหรับเทคโนโลยี SMT (Surface
Mounted) เท่ากับ 229 ล้านจุดต่อเดือน และสำหรับเทคโนโลยี AIT (Auto Insertion
Technology) เท่ากับ 7 ล้านจุดต่อเดือน และสำหรับเทคโนโลยี COB (Chip on Board)
เท่ากับ 9 ล้านเส้นต่อเดือน นอกจากนี้บริษัทยังมีกรรมวิธีการผลิตเฉพาะอย่างได้แก่ Chemical
Compound Encapsulation การประกอบแผงวงจรอ่อน (Flexible Circuit)
และการประกอบผลิตภัณฑ์อิเลคทรอนิคส์ (Box Build)

วัตถุดิบ และผู้จำหน่ายวัตถุดิบ

วัตถุดิบที่สำคัญที่ใช้ในการผลิตคือ แผ่นวงจรพิมพ์ (PCB) แผงวงจรไอซี (IC) ไดโอด (DIODE)
รีซิสเตอร์(Resistor) และ คาพาซิเตอร์ (Capacitor)
ซึ่งจะเป็นการนำเข้าจากต่างประเทศประมาณร้อยละ 70 ที่เหลืออีกร้อยละ 30
เป็นการซื้อภายในประเทศ โดยที่บริษัทเป็นผู้จัดหาวัตถุดิบเองหรือร่วมกับลูกค้าในการจัดหาวัตถุดิบ
บริษัทจะจัดซื้อวัตถุดิบจากบริษัทในประเทศและต่างประเทศประมาณ 400 ราย
ซึ่งบริษัทเหล่านี้ส่วนใหญ่ได้ดำเนินการจัดหาวัตถุดิบให้แก่บริษัทอย่างต่อเนื่องเป็นระยะเวลานาน
สำหรับ ผู้จัดหาวัตถุดิบในต่างประเทศที่สำคัญของบริษัทในปัจจุบันอยู่ในประเทศสิงคโปร์
,สหรัฐอเมริกา ,จีนและยุโรปให้กับบริษัท บางรายได้จัดหาวัตถุดิบให้บริษัทมาเกือบ 10 ปี
เป็นแหล่งในการจัดหาวัตถุดิบแห่งหนึ่งที่สำคัญของบริษัท
ในการสั่งซื้อวัตถุดิบบริษัทจะทำการเปรียบเทียบราคาวัตถุดิบที่เสนอมาจากหลายแหล่งเพื่อให้ได้ราคาที่ดีสำหรับลูกค้าก่อนตัดสินใจซื้อ

สภาพปัญหาเกี่ยวกับวัตถุดิบ

ธุรกิจของบริษัทมีต้นทุนหลักคือวัตถุดิบ ซึ่งต้องเป็นวัตถุดิบที่มีคุณภาพอย่างดีตรงตามที่ลูกค้ากำหนด
บริษัทจึงมีความเสี่ยงในการจัดหาวัตถุดิบมาให้ทันกับการผลิตและส่งมอบให้แก่ลูกค้าตามระยะเวลาที่กำหนด
นอกจากนั้นบริษัทยังคงมีความเสี่ยงด้านการต่อรองราคาและรวมถึงปริมาณการสั่งซื้อในแต่ละครั้งที่อาจมีผลต่อราคาวัตถุดิบด้วย
ทั้งนี้เนื่องจากผู้ขายชิ้นส่วนอิเล็กทรอนิกส์ส่วนใหญ่อยู่ต่างประเทศ บริษัทฯ
จึงได้ดำเนินการจัดตั้งสำนักจัดหาวัตถุดิบขึ้น2แห่ง คือที่ประเทศเดนมาร์ค และประเทศสิงคโปร์
เพื่อเพิ่มขีดความสามารถในการจัดซื้อจัดหาวัตถุดิบและดำเนินการทั้งในด้านควบคุมต้นทุน,
คุณภาพและการส่งมอบได้อย่างใกล้ชิดกับผู้ขาย
นอกจากนี้ยังได้ดำเนินการทำข้อตกลงกับผู้ขายวัตถุดิบสำคัญๆในการทำระบบ VMI (Vendor
Management Inventory) เพื่อการจัดหาวัตถุดิบอีกทางหนึ่ง
ซึ่งสามารถเพิ่มประสิทธิภาพในการตอบสนองความต้องการของลูกค้าได้ทันเวลาและเป็นการเพิ่มประสิทธิภาพในการบริหารสินค้าคงคลังด้วย

ผลกระทบต่อสิ่งแวดล้อม

การประกอบธุรกิจ PCBA เป็นอุตสาหกรรมที่ต้องใช้โลหะบัดกรี (Solder)
ในการเชื่อมอุปกรณ์อิเลคทรอนิคส์ต่างๆ กับแผ่นวงจรพิมพ์ (PCB)
ดังนั้นจะมีวัสดุของเหลือจากกระบวนการผลิต เช่น ไอจากการบัดกรี และเศษตะกั่ว
ซึ่งบริษัทได้มีการกำจัดวัสดุที่เหลือจากการผลิตอย่างเป็นระบบและถูกต้องตามกฎระเบียบของกระทรวงอุตสาหกรรม
ส่วนไอจากการบัดกรีจะมีท่อดูดและผ่านการกรองก่อนที่จะปล่อยออก
กลุ่มบริษัทได้รับการรรับรองมาตรฐานระบบบริหารจัดการสิ่งแวดล้อม (ISO 14001)
เมื่อเดือนสิงหาคม 2546 และมาตรฐานระบบการบริหารจัดการอาชีวอนามัย และความปลอดภัย
(ISO 18001) เมื่อเดือนธันวาคม 2551
ทำให้มั่นใจได้ว่าสภาวะแวดล้อมภายในโรงงานอยู่ในมาตรฐานที่กำหนด
โดยที่ผ่านมากลุ่มบริษัทไม่เคยมีประวัติการกระทำความผิดทางกฎหมายเกี่ยวกับสิ่งแวดล้อม นอกจากนี้
กลุ่มบริษัทยังมีการตรวจสุขภาพให้กับพนักงานปีละ 1 ครั้ง
เพื่อเป็นสวัสดิการที่ให้แก่พนักงานและเป็นการเสริมสร้างกำลังใจในการทำงานแก่พนักงานด้วย

4.4 งานที่ยังไม่ได้ส่งมอบ

-ไม่มี-